Vlieg-in vlieg-uit is 'n werksmetode wat dikwels gebruik word vir mense wat in afgeleë gebiede werk. Eerder as om die werknemer en sy gesin na 'n dorp naby die werksplek te laat trek, word die werknemer na die werksplek gevlieg waar hulle vir 'n aantal dae werk waarna hulle dan weer teruggevlieg word na hulle tuisdorpe vir 'n aantal rusdae. Vlieg-in vlieg-uit is baie algemeen in die mynwese, aangesien myne dikwels in afgeleë gebiede, ver weg van dorpe is. Gewoonlik behels 'n werk met 'n vlieg-in vlieg-uit skedule die werk van lang skofte (bv. 12 ure 'n dag) vir 'n aantal aaneenlopende dae met al die af dae wat dan by die huis deurgebring word eerder as by 'n werksplek. Die voordele hiervan is dat die werknemer se tyd hoofsaaklik deur werk, slaap en eet in beslag geneem word dat daar min behoefte is aan vermaaklikheid by die werksplek. Gewoonlik word daar dan ook gebruik gemaak van tydelike geboue vir verblyf aangesien die maatskappy nie 'n langtermyn verbintenis met die werksplek het nie (d.w.s. as die minerale onttrek is word die myn gesluit).